送敘浦令宋元老總幹
作者：王庭珪
朝代：宋

paragraphs: 軺車昔參使者騶，萬里粟帛咸括搜。
荆蠻小縣天一陬，却來執板拜督郵。
督郵偃蹇聊復爾，鶴書夜逐秋風起。
峨冠端恐立螭頭，汗脚行當踏龍尾。
公家有兒纔毁齒，背誦六經如瀉水。
九重天子念勤勞，令試禮部收英髦。
願作文章驚四海，他年一釣連六鰲。
但知工部好驥子，勿怪將軍尋鳯毛。